b'\n_START_ARTICLE_\nMontasio\n_START_PARAGRAPH_\nMontasio on italialainen Julisten Alppien alueella valmistettava juusto._NEWLINE_Montasiojuusto on saanut nimens\xc3\xa4 Italian koillisnurkan Julisten Alppien J\xc3\xb4f di Montasion mukaan. Juustolla on arveltu olevan noin tuhatvuotinen historia ja sit\xc3\xa4 on valmistettu ajan saatossa niin vuohen- ja lampaanmaidosta, kuin lehm\xc3\xa4nmaidostakin. Juuston tunnettuihin historiallisiin tuottajiin kuuluu esimerkiksi Moggio Udinesen benediktiinil\xc3\xa4isluostari. Historiallisissa l\xc3\xa4hteiss\xc3\xa4 juusto mainitaan ensimm\xc3\xa4isen kerran vuonna 1775 juustojen hintojen luettelossa San Daniele del Friulin kaupungissa. Juustolla on ollut italialainen suojattu alkuper\xc3\xa4nimitys (DO eli denominazione di origine) vuodesta 1986 ja Euroopan unionin suojattu alkuper\xc3\xa4nimitys vuodesta 1996. Montasiojuuston valmistajien konsortio on vuonna 1984 perustettu Consorzio per la Tutela del Formaggio Montasio. _NEWLINE_Montasiojuuston suojatun alkuper\xc3\xa4nimityksen mukainen nykyinen tuotantoalue k\xc3\xa4sitt\xc3\xa4\xc3\xa4 Friuli-Venezia Giulian alueen, Bellunon ja Trevison maakunnat, sek\xc3\xa4 osia Padovasta ja Venetsiasta. Suojatun alkuper\xc3\xa4nimityksen mukaisesti my\xc3\xb6s juuston valmistamisen yksityiskohdat on m\xc3\xa4\xc3\xa4ritelty tarkasti. Juusto on valmistettava 1700-luvun reseptin mukaan, juustokiekot voivat olla korkeintaan 8 cm korkeita ja 30\xe2\x80\x9335 cm leveit\xc3\xa4. Painon tulee olla 6\xe2\x80\x938 kiloa. Vuonna 2014 valmistettiin kaikkiaan 950\xc2\xa0000 juustokiekkoa, joiden valtaosa myytiin Pohjois-Italiassa._NEWLINE_Juuston kypsymisajan pituudesta riippuen montasiota myyd\xc3\xa4\xc3\xa4n nelj\xc3\xa4n\xc3\xa4 eri versiona; fresco (60\xe2\x80\x93120 p\xc3\xa4iv\xc3\xa4\xc3\xa4), mezzano (120 p\xc3\xa4iv\xc3\xa4\xc3\xa4\xe2\x80\x9310 kuukautta), stagio nato (10\xe2\x80\x9318 kk) ja stravecchio (yli 18 kk). Juustoa sy\xc3\xb6d\xc3\xa4\xc3\xa4n esimerkiksi leiv\xc3\xa4n p\xc3\xa4\xc3\xa4ll\xc3\xa4 ja pikkupurtavana sellaisenaan. Frico on tunnettu juustosta valmistettava paikallinen ruokalaji.'